इससे पहले अफ़ग़ानिस्तान के राष्ट्रपति हामिद करज़ई ने अमरीका के साथ सुरक्षा समझौते पर अपनी वार्ता स्थगित कर दी थी.इस मुद्दे पर दोनों देशों के बीच बातचीत स्थगित होने की वजह अमरीका का तालिबान के साथ बातचीत का फैसला था.इससे पहले, विदेश मंत्री जॉन केरी ने अफ़गानिस्तान के राष्ट्रपति करज़ई से फोन पर बात कर इस मुद्दे पर तनाव कम करने की कोशिश की थी.करज़ई का कहना था कि इस दफ़्तर का खुलना और अमरीका की तरफ से सरकार को पहले दी गई सुरक्षा की गारंटी, ये दोनों बातें बिल्कुल विरोधाभासी हैं.मंगलवार को नेटो सेना ने सुरक्षा की ज़िम्मेदारी पूरी तरह से पहली बार अफ़गान सरकार को सौंप दी थी लेकिन उसी दिन कतर में तालिबान का दफ़्दर खुलने की वजह से ये खबर दब गई.करज़ई के अधिकारियों का कहना था कि राष्ट्रपति की आपत्ति इमारत पर लहराते तालिबान के झंडे और इमारत को दी इस्लामिक एमिरेट ऑफ अफ़गानिस्तान का नाम दिए जाने से थी.लेकिन अब करज़ई के एक प्रवक्ता का कहना कि उन्हें केरी ने इस बात की जानकारी दी है कि इस दफ़्तर से न केवल झंडा हटाया जाएगा बल्कि उस चिह्न को भी हटाया जाएगा जिस पर दी इस्लामिक एमिरेट ऑफ अफ़गानिस्तान लिखा हुआ है. अब उसकी जगह ब्यूरो ऑफ पीस टॉक का चिह्न लगाया जाएगा.इन अधिकारियों का ये भी कहना था कि राष्ट्रपति करज़ई ने केरी से कहा है कि जैसे ही बदलाव का सबूत मिलता है 'वे इस प्रक्रिया में शामिल होने के लिए तैयार हैं'.गुरुवार को अगले कदम के बारे में काबुल में एक बैठक होगी.बीबीसी हिन्दी का एंड्रॉएड मोबाइल ऐप डाउनलोड करने के लिए 



यहां क्लिक करें. आप ख़बरें पढ़ने और अपनी राय देने के लिए हमारे 



फ़ेसबुक पन्ने पर भी आ सकते हैं और 



ट्विटर पर फ़ॉलो भी कर सकते हैं.)